Mazhab Syafii

Mazhab Syafii atau Mazhab Syafie (bahasa Arab: شافعية, Syāfi'īyaṯ) adalah mazhab fiqah yang dicetuskan oleh Muhammad bin Idris al-Syafii atau juga dikenali sebagai Imam Syafie. Mazhab ini kebanyakannya diikuti oleh para penduduk Muslim di Mesir, Barat Arab Saudi, Syria, Jordan, Indonesia, Malaysia, Brunei, Singapura, Selatan Filipina dan Pantai Koromandel di Malabar, Hadramaut (Yaman), serta Bahrain.

 Sejarah 
Pemikiran fiqah mazhab ini diawali oleh Imam Syafie, yang hidup di zaman pertentangan antara aliran ahli hadis (cenderung berpegang pada teks hadis) dan ahl al-ra'y (cenderung berpegang pada akal fikiran atau ijtihad). Beliau belajar dari Imam Maliki sebagai tokoh ahli hadis, dan Imam Muhammad bin Hasan Asy-Syaibani sebagai tokoh dan ulama yang juga murid ulama hadith muntawatir

Imam Syafie kemudian merumuskan aliran atau mazhabnya sendiri, yang dapat dikatakan berada di antara kedua kelompok tersebut. Imam Syafii menolak Istihsan dari Imam Abu Hanifah mahupun Mashalih Mursalah dari Imam Malik. Walau bagaimanapun, Mazhab Syafie menerima penggunaan qiyas secara lebih luas berbanding Imam Malik. Meskipun berbeza dari kedua mazhab tersebut, keunggulan Imam Syafii sebagai ulama fiqah, Usul al-Fiqh, dan hadis di zamannya membuat mazhabnya memperoleh banyak pengikut dan kealimannya diakui oleh ramai ulama yang hidup sezaman dengannya.

 Asas-asas 
Dasar-dasar Mazhab Syafii dapat dilihat dalam kitab Usul al-Fiqh Ar-Risalah dan kitab fiqah al-Umm. Di dalam buku-buku tersebut Imam Syafii menjelaskan kerangka dan prinsip mazhabnya serta beberapa contoh merumuskan hukum far'iyyah (yang bersifat cabang). Asas-asas mazhab yang pokok pangkalnya: , ialah berpegang pada: dalil dan nars ini

 Al-Quran, tafsir secara lahiriah, jika tidak ada yang menegaskan bahawa yang dimaksud bukan erti lahiriahnya. Imam Syafii pertama sekali selalu mencari alasannya dari Al-Quran dalam menetapkan hukum Islam.
 Sunah dari Rasulullah SAW kemudian digunakan jika tidak ditemui rujukan dari Al-Quran. Imam Syafii sangat kuat pembelaannya terhadap sunnah sehingga dijuluki Nashir As-Sunnah (pembela Sunnah Nabi).
 Ijmak para Sahabat Nabi, yang tak diketahui ada perselisihan tentang itu. Ijma' yang diterima Imam Syafii sebagai landasan hukum adalah ijma' para sahabat, bukan kesepakatan seluruh mujtahid pada masa tertentu terhadap suatu hukum; kerana menurutnya hal seperti ini tidak mungkin terjadi.
 Kias yang dalam Ar-Risalah disebut sebagai ijtihad, apabila dalam ijma' tidak juga ditemukan hukumnya. Akan tetapi Imam Syafii menolak dasar istihsan dan istislah sebagai salah satu cara menetapkan hukum Islam.

 Qaul Qadim dan Qaul Jadid 
Imam Syafii pada awalnya pernah tinggal menetap di Baghdad. Selama ia tinggal di sana, ia mengeluarkan ijtihad-ijtihadnya, yang biasa disebut dengan istilah Qaul Qadim (pendapat yang lama).

Ketika kemudian Imam Syafii pindah ke Mesir kerena munculnya aliran Mu’tazilah yang telah berhasil mempengaruhi kekhalifahan, ia melihat kenyataan dan masalah yang berbeza dengan yang sebelumnya ditemui di Baghdad. Ia kemudian mengeluarkan ijtihad-ijtihad baru yang berbeza, atau yang biasa disebut dengan istilah Qaul Jadid (pendapat yang baru).

Imam Syafii berpendapat bahwa qaul jadid tidak berarti menghapus qaul qadim. Jika terdapat kondisi yang cocok baik dengan qaul qadim ataupun dengan qaul jadid, maka dapat digunakan salah satunya. Dengan demikian, kedua qaul tersebut sampai sekarang masih tetap dianggap berlaku oleh para pemegang Mazhab Syafii.

 Penyebaran 
Penyebar-luasan pemikiran Mazhab Syafii berbeza dengan Mazhab Hanafi dan Mazhab Maliki, yang banyak dipengaruhi oleh kekuasaan kekhalifahan. Pokok fikiran dan prinsip dasar Mazhab Syafii terutama disebar-luaskan dan dikembangkan oleh para muridnya. Murid-murid utama Imam Syafii di Mesir, yang menyebarkan dan mengembangkan Mazhab Syafii pada awalnya adalah:
 Yusuf bin Yahya al-Buwaiti (w. 846)
 Abi Ibrahim Ismail bin Yahya al-Muzani (w. 878)
 Ar-Rabi bin Sulaiman al-Marawi (w. 884)

Imam Ahmad bin Hanbal yang terkenal sebagai ulama hadis terkemuka dan pendiri fiqah Mazhab Hanbali, juga pernah belajar Imam Syafii. Selain itu, masih banyak ulama-ulama yang terkemudian yang mengikuti dan turut menyebarkan Mazhab Syafii, antara lain: 

- Imam Al-Baihaqi yang mencari dan menyusun dalil hadis bagi setiap fatwa Imam Syafii, orang yang banyak berjasa kepada Imam Syafii dan mazhabnya 

- Imam Al-Ghazali mensyarah fiqh mazhab Syafii di kitab Al-Aziz dan Al-Wajiz 

- Imam An-Nawawi pengarang Minhajul Talibin, manual bagi mazhab Syafii dan pendapatnya dianggap sebagai muktamad mazhab Syafii bersama dengan Imam Ar-Rifai 

- Imam As-Suyuti, wafat pada 1505 Masehi, pakar tafsir, pakar fiqh Syafii, pakar bahasa Arab dan pakar hadis. Orang paling alim diatas muka bumi dizamannya 

- Imam Ibn Hajar Al-Haithami wafat 1566. Mensyarah kitab Minhaj Imam Nawawi menjadi Tuhfatul Muhtaj. Rujukan kepada Syafiiyah terkemudian 

 Rantaian Kitab Fiqh Mazhab Shafi‘i: Dari Imam al-Shafi‘i Hingga Era Moden. 
Mazhab al-Shāfiʿī merupakan antara mazhab fiqh yang paling tersusun dari sudut perkembangan kitab dan kesinambungan ilmiah. Tradisi penulisan kitab dalam mazhab ini berkembang mengikut zaman, bermula dari pengasas mazhab sendiri sehingga ke ulama Nusantara moden. 

 Zaman Pengasas Mazhab dan Penyebar Awal 
Imam al-Shāfiʿī, pengasas mazhab Shafi‘i, meninggalkan warisan intelektual yang besar melalui kitabnya al-Umm, yang menjadi asas kepada sistem fiqh mazhab ini. Murid-murid beliau, seperti al-Muzanī dan al-Buwayṭī, mengambil langkah penting dalam menyusun dan merumuskan fiqh Imam al-Shafi‘i. Kitab al-Mukhtaṣar al-Kabīr oleh al-Muzanī dan Mukhtaṣar al-Buwayṭī adalah antara karya utama yang membantu dalam penyebaran awal fiqh Shafi‘i. Penyampaian lisan dan penulisan oleh al-Rabīʿ al-Murādī dan Abu Yaʿqūb al-Buwayṭī turut memastikan pemikiran Imam Shafi‘i dapat diwarisi oleh generasi seterusnya.

Dalam era penyusunan lanjut, Abu Ishaq al-Shīrāzī memainkan peranan penting dengan karya al-Muhadhdhab, yang menyusun semula fiqh Shafi‘i dengan perbandingan pendapat dan dalil. Kitab ini diiktiraf sebagai salah satu sumber utama mazhab, setanding dengan Mudawwanah yang disusun oleh Sahnun dalam mazhab Maliki. Imam al-Ghazālī kemudian memperkukuh lagi fiqh Shafi‘i melalui kitab al-Wasīṭ, al-Basīṭ, al-Wajīz, dan al-Khulāṣah, yang memberi pentarjihan dan pencerahan terhadap fiqh serta kitab al-Muhadhdhab.

Selepas itu, Imam al-Rāfiʿī mengembangkan mazhab ini dengan al-ʿAzīz Sharḥ al-Wajīz, yang menjadi rujukan utama sebelum kemunculan Imam al-Nawawī. Imam al-Nawawī sendiri meninggalkan karya besar seperti Rawḍat al-Ṭālibīn, al-Majmūʿ Sharḥ al-Muhadhdhab, dan Minhāj al-Ṭālibīn. Minhāj menjadi teks standard yang menjadi tunjang kepada syarah-syarah generasi berikutnya.

Kemudian, Zakariyyā al-Anṣārī menyusun syarah kepada kitab terdahulu melalui Asnā al-Maṭālib fī Sharḥ Rawḍat al-Ṭālib dan Fatḥ al-Wahhāb, memberikan matan yang sesuai untuk pelajar pemula dan pertengahan. Ibn Ḥajar al-Haytamī pula menyusun Tuḥfah al-Muḥtāj, syarah utama kepada Minhāj al-Ṭālibīn, diikuti oleh Shams al-Dīn al-Ramlī dengan karyanya Nihāyat al-Muḥtāj, yang menjadi rujukan alternatif kepada Tuḥfah al-Muḥtāj. Dua cabang utama mazhab Shafi‘i di peringkat ini ialah “Imāmān,” merujuk kepada Ibn Hajar dan al-Ramlī.

Mazhab Shafi‘i kemudian berkembang ke Alam Melayu dengan kehadiran ulama besar seperti Sheikh Daud al-Faṭānī, yang menulis Munyat al-Muṣallī, sebagai adaptasi fiqh Shafi‘i kepada konteks Nusantara. Ulama Patani, Aceh, dan Nusantara abad ke-19 hingga ke-20 turut menghasilkan karya seperti Sabil al-Muhtadin oleh Shaykh Muhammad Arshad al-Banjari, yang berpaksikan kepada mazhab Shafi‘i namun dengan pendekatan yang lebih mudah dan kontekstual untuk masyarakat tempatan. Dengan perkembangan ini, fiqh Shafi‘i terus kekal relevan dalam dunia Islam sehingga kini

 Peninggalan 
Imam Syafii terkenal sebagai perumus pertama metodologi hukum Islam. Usul al-Fiqh (atau metodologi hukum Islam) tidak dikenal pada masa Nabi dan sahabat, melainkan ilmu ini baru lahir setelah Imam Syafii menulis Ar-Risalah. Mazhab Syafii umumnya dianggap sebagai mazhab yang paling konservatif diantara mazhab-mazhab fiqah Sunni lain-lain, di mana berbagai-bagai ilmu keislaman telah berkembang berkat dorongan metodologi hukum Islam dari para penyokong mazhab ini.

Kerana metodologi yang sistematik dan tinggi tingkat ketelitian yang dituntut oleh Mazhab Syafii, terdapat banyak ulama dan penguasa di dunia Islam yang menjadi penyokong setia mazhab ini. Kerajaan Seljuk dibawah perdana menteri Nizamul Mulk mendirikan madrasah Nizamiyah di Baghdad dan Khurasan, menjadikan mazhab Syafii menjadi dua aliran iaitu aliran Baghdad dan Khurasan. Kerajaan Ayyubiyah yang memerintah Mesir, Syria, Hijaz dan Yemen menjadikan mazhab Syafii sebagai mazhab rasmi negara menggantikan fahaman Syiah Ismailiyah. Melalui jalur perdagangan dari Mesir, Hijaz dan Yemen, mazhab Syafii tersebar ke pantai Malabar (Kerala) di India dan ke Asia Tenggara. Tambahan lagi, Mazhab Syafii diperkirakan diikuti oleh 28% umat Islam seluruh dunia, dan merupakan mazhab terbesar kedua dalam hal jumlah pengikut setelah Mazhab Hanafi.

 Lihat pula 
 Imam Syafii
 Mazhab Hanafi
 Mazhab Maliki
 Mazhab Hanbali

 Rujukan 
 Abu Zahrah, Muhammad, Imam Syafi'i: Biografi dan Pemikirannya dalam Masalah Akidah, Politik & Fiqih, Penerjamah: Abdul Syukur dan Ahmad Rivai Uthman, Penyunting: Ahmad Hamid Alatas, Cet.2 (Jakarta: Lentera, 2005).
 Al-Qaththan, Syaikh Manna', Pengantar Studi Ilmu Al-Qur'an, Penerjemah: H. Aunur Rafiq El-Mazni, Lc., MA., Penyunting: Abduh Zulfidar Akaha, Lc., Cet.1 (Jakarta: Pustaka Al-Kautsar, 2006). 
 Yatim, Badri, Sejarah Peradaban Islam, Ed.1, Cet.12 (Jakarta: PT Raja Grafindo Persada, 2001).
 Imam Muslim, Terjemah Hadits Shahih Muslim, Penerjemah: Ahmad Sunarto (Bandung: Penerbit "Husaini" Bandung, 2002).
 Al Imam Al Bukhari, Terjemah Hadits Shahih Bukhari, Penerjemah: Umairul Ahbab Baiquni dan Ahmad Sunarto (Bandung: Penerbit "Husaini" Bandung, tanpa tahun).

 Pautan luar 
 Melacak akar sejarah Isfun dan Islib, oleh Nadirsyah Hosen, artikel di Pustaka Online Media Isnet
 Ringkasan aqidah dan manhaj Imam asy-Syafi'i , rencana di Milis-Muslim
 Penjelasan Mazhab, oleh Ust. H. Ahmad Sarwat, Lc, artikel di Eramuslim 
 Kesan Perbezaan Aliran Mazhab Terhadap Kesatuan Masyarakat Islam 


Kategori:Mazhab fiqah Sunni
Kategori:Cabang Islam Sunni